b'\n_START_ARTICLE_\nLech Kaczy\xc5\x84ski\n_START_SECTION_\nBiografija\n_START_PARAGRAPH_\n1971\xc2\xa0m. baig\xc4\x97 Var\xc5\xa1uvos universiteto Teis\xc4\x97s fakultet\xc4\x85. 1979\xc2\xa0m. teis\xc4\x97s moksl\xc5\xb3 daktaras. 1990\xc2\xa0m. teis\xc4\x97s moksl\xc5\xb3 habilituotas daktaras. 1971\xe2\x80\x931997\xc2\xa0m. Gdansko universiteto Darbo teis\xc4\x97s katedros mokslinis bendradarbis. Nuo 1996\xc2\xa0m. iki 1999\xc2\xa0m. Gdansko universiteto profesorius. Nuo 1999\xc2\xa0m. Var\xc5\xa1uvos Kardinolo Stefano Vi\xc5\xa1insko universiteto profesorius. Darbo teis\xc4\x97s specialistas ir d\xc4\x97stytojas._NEWLINE_1962\xc2\xa0m. kartu su savo broliu Jaroslavu vaidino filme vaikams O dw\xc3\xb3ch takich, co ukradli ksi\xc4\x99\xc5\xbcyc._NEWLINE_Nuo 1971\xc2\xa0m. gyveno Gdanske. 1977\xc2\xa0m. prad\xc4\x97jo bendradarbiavim\xc4\x85 su opozicinio Darbinink\xc5\xb3 gynimo komiteto Intervencij\xc5\xb3 biuru. Nuo 1978\xc2\xa0m. Laisv\xc5\xb3 profs\xc4\x85jung\xc5\xb3 bendradarbis Gdanske. Darbininkams skait\xc4\x97 darbo teis\xc4\x97s ir Lenkijos istorijos paskaitas. 1980\xc2\xa0m. rugpj\xc5\xabtyje Gdansko laiv\xc5\xb3 statyklos Tarpgamyklinio streik\xc5\xb3 komiteto patar\xc4\x97jas, \xc5\xa1io komiteto Intervencij\xc5\xb3 biuro ir Analiz\xc4\x97s biuro ved\xc4\x97jas. 1981\xc2\xa0m. Gdansko delegatas \xc4\xaf pirm\xc4\x85j\xc4\xaf nacionalin\xc4\xaf Solidarumo kongres\xc4\x85. I\xc5\xa1rinktas programos komisijos nariu. Santyki\xc5\xb3 su Lenkijos viening\xc4\x85ja darbinink\xc5\xb3 partija sureguliavimo darbo grup\xc4\x97s pirmininkas._NEWLINE_Nuo 1981\xc2\xa0m. gruod\xc5\xbeio iki 1982\xc2\xa0m. spalio buvo internuotas. Nuo 1983\xc2\xa0m. pogrindinio Solidarumo veik\xc4\x97jas. Dalyvavo Solidarumo Laikinos koordinacin\xc4\x97s komisijos darbuose, nuo 1986\xc2\xa0m. buvo \xc5\xa1ios komisijos narys, o nuo 1987 m iki 1989\xc2\xa0m. Nacionalin\xc4\x97s vykdomosios komisijos sekretorius. Buvo Solidarumo pirmininko Lecho Valensos bendradarbis. 1988\xc2\xa0m. rugs\xc4\x97jo 16 d. dalyvavo Solidarumo derybose su vyriausyb\xc4\x97s atstovais. Nuo 1988\xc2\xa0m. gruod\xc5\xbeio Pilietinio komiteto prie Lecho Wa\xc5\x82\xc4\x99sos narys. 1989\xc2\xa0m. nuo vasario iki baland\xc5\xbeio Apskritojo stalo derybininkas._NEWLINE_Nuo 1989\xc2\xa0m. baland\xc5\xbeio Solidarumo Nacionalin\xc4\x97s vykdomosios komisijos Prezidiumo narys. Nuo 1990\xc2\xa0m. Solidarumo Nacionalin\xc4\x97s komisijos pirmininko Lecho Valensos pirmasis pavaduotojas. 1991\xc2\xa0m. vasario kandidatas \xc4\xaf Solidarumo pirmininko post\xc4\x85, pralaim\xc4\x97jo Marianu Krzaklewskui. Tada atsisak\xc4\x97 pirmininko pavaduotojo posto._NEWLINE_1989\xe2\x80\x931991\xc2\xa0m. Lenkijos senatorius, Pilietinio parlamentinio klubo narys. 1991\xe2\x80\x931992\xc2\xa0m. Seimo narys, i\xc5\xa1rinktas pagal Pilietinio centro sutarimo s\xc4\x85ra\xc5\xa1\xc4\x85. Nuo 1991\xc2\xa0m. kovo 12 d. iki 1991\xc2\xa0m. spalio 31 d. Lenkijos prezidento Lecho Wa\xc5\x82\xc4\x99sos kanceliarijos valstyb\xc4\x97s ministras, Nacionalinio saugumo biuro vadovas. Atsistatydino d\xc4\x97l konflikto su Valensa ir jo kabineto ved\xc4\x97ju Me\xc4\x8dislavu Vachovskiu. Nuo 1992\xc2\xa0m. vasario 14 d. iki 1995\xc2\xa0m. bir\xc5\xbeelio 8 d. Auk\xc5\xa1\xc4\x8diausi\xc5\xb3j\xc5\xb3 kontrol\xc4\x97s r\xc5\xabm\xc5\xb3 pirmininkas. 1995\xc2\xa0m. buvo kandidatas \xc4\xaf prezidento post\xc4\x85, bet atsi\xc4\x97m\xc4\x97 kandidat\xc5\xabr\xc4\x85 prie\xc5\xa1 rinkimus._NEWLINE_Nuo 2000\xc2\xa0m. bir\xc5\xbeelio 14 d. iki 2001\xc2\xa0m. liepos 4 d. teisingumo ministras ir generalinis prokuroras._NEWLINE_2001\xc2\xa0m. kartu su Jaroslavu Ka\xc4\x8dinskiu \xc4\xafk\xc5\xabr\xc4\x97 \xe2\x80\x9eTeis\xc4\x97s ir teisingumo\xe2\x80\x9c partij\xc4\x85. Buvo i\xc5\xa1rinktas \xc5\xa1ios partijos pirmininku. Nuo 2001\xc2\xa0m. iki 2002\xc2\xa0m. Seimo narys i\xc5\xa1rinktas pagal \xe2\x80\x9eTeis\xc4\x97s ir teisingumo\xe2\x80\x9c s\xc4\x85ra\xc5\xa1\xc4\x85. Seimo Konstitucin\xc4\x97s atsakomyb\xc4\x97s komisijos pirmininkas._NEWLINE_Nuo 2002\xc2\xa0m. lapkri\xc4\x8dio 18 d. iki 2005\xc2\xa0m. gruod\xc5\xbeio 22 d. Var\xc5\xa1uvos prezidentas (meras)._NEWLINE_2005\xc2\xa0m. buvo kandidatas Lenkijos Respublikos prezidento rinkimuose. I ture u\xc5\xbe j\xc4\xaf balsavo 33,1\xc2\xa0% rink\xc4\x97j\xc5\xb3. II ture buvo i\xc5\xa1rinktas Lenkijos Respublikos prezidentu. U\xc5\xbe j\xc4\xaf balsavo 54,04\xc2\xa0% rink\xc4\x97j\xc5\xb3. Pareigas prad\xc4\x97jo eiti 2005\xc2\xa0m. gruod\xc5\xbeio 23 d._NEWLINE_Po Rusijos karo Piet\xc5\xb3 Kaukaze rei\xc5\xa1k\xc4\x97 solidarum\xc4\x85 su Gruzija, su M. Saaka\xc5\xa1viliu demonstratyviai apsilank\xc4\x97 pasienio su separatistine Piet\xc5\xb3 Osetija teritorijoje. Tuomet Prezidento l\xc4\x97ktuvas nusileido Azerbaid\xc5\xbeane (L. Ka\xc4\x8dynskis, toliau tur\xc4\x97j\xc4\x99s vykti automobiliu, kaltino pilot\xc4\x85 neklausius jo nurodym\xc5\xb3, kadangi \xc5\xa1is nepais\xc4\x99s pakartotinio Lenkijos Prezidento nurodymo leistis Gruzijos sostin\xc4\x97je Tbilisyje, nors tai tuomet buvo nesaugu)._NEWLINE_2010 m. baland\xc5\xbeio 10 d. \xc5\xbeuvo Smolensko apylink\xc4\x97se nukritus prezidentiniam l\xc4\x97ktuvui. L. Ka\xc4\x8dinskis kartu su kitais auk\xc5\xa1tais Lenkijos pareig\xc5\xabnais keliavo \xc4\xaf Katyn\xc4\x97s \xc5\xbeudyni\xc5\xb3 min\xc4\x97jim\xc4\x85.\n_START_SECTION_\n\xc5\xa0eima\n_START_PARAGRAPH_\nLecho Ka\xc4\x8dinskio brolis\xc2\xa0\xe2\x80\x93 Jaroslavas Ka\xc4\x8dinskis (identi\xc5\xa1kas dvynys), politikas. \xc5\xbdmona Maria Kaczy\xc5\x84ska (1943\xe2\x80\x932010). Dukra Marta (g. 1980\xc2\xa0m.).'